Tulcea, Tülcea ò Tòlcea ła xe na cità de ła Romania sułe rive del Danubio. Ła gà 91.875 àneme e ła se cata ne ła region de ła Dobrogea. Ła xe stà fondada inte el secoło VIII prima de Cristo, ma ła gaveva el nome del so fondator, un Dacian ciamà "Carpyus Aegyssus"; cuesto xe scrito anca su dei documenti de Diodorus. Ovidio par exenpio ła gà citada ne ła so opara "ex Ponto", parłando dei so muri e de łe so tori alte e forti, che nisun butava zó facilmente. Giera el primo secoło cuando ke stà cità vien concuistada dai Romani, ke subito i ghe gà meso łe raixe de ła flotta romana par proteger el confin oriental de l’impero che senò el vegnéa invadesto da i barbari, ncora deso xe visìbiłi i ruinasi restai là da chel tempo. Par de cua dopo xe pasà i bixantini nel'VIII fin al IX secoło, dopo xe riva i Xenovesi, ke i se gà fato el posto suo dal X al XIII secoło. Dopo xe sta ła volta dei Turchi inte el 1416, ke i gà acorpà tuta ła zona a ła Romania. Ma bisogna spetar fin al 1860 parché sto posto vegnese alsà al grado de cità e anca al comando de tuta ła so provincia. I gà fato un censimento inte el 2002, par catar fora che a Tulcea de łe so 91.875 teste ghe ne giera el 92.3% de Rumeni e łe altre parti de ła xente giera 3.4% Lipovani e el resto 1.4% de Turchi.